OBH 5884/1999.
Az állampolgári jogok országgyűlési biztosának jelentése
Ügyintéző: Dr. Kántor Ferenc

Az eljárás megindítása
	Panaszos az országgyűlési biztoshoz intézett beadványában sérelmezte az Edelényi Körzeti Földhivatal (Földhivatal) eljárását, mert a Szendrői Földkiadó Bizottság (Földkiadó Bizottság) 1993. szeptember 6-án kelt határozatával a szendrői 015. helyrajzi számú szántó művelési ágú termőföldből kiadott 11,13 aranykorona értékű föld tulajdonjogát az ingatlan-nyilvántartásba nem jegyezte be.
	A beadvány alapján a jogbiztonság alkotmányos elvének (Alkotmány 2. § (1) bekezdés), valamint a tulajdonhoz való jognak (Alkotmány 13. § (1) bekezdés) a megsértésére lehetett következtetni, ezért az ügyben vizsgálatot rendeltem el. 
	Vizsgálatom során az ügy tisztázása és tájékoztatás céljából, rövid úton megkerestem a Földhivatal vezetőjét. 

Megállapított tényállás
	Panaszos állítása szerint: részaránytulajdonának megfelelő földet a Földkiadó Bizottság 1993.  szeptember 6-án kelt határozatával adta ki a Szendrői 015. helyrajzi számú táblában. A terület kimérése 1998. tavaszán megtörtént, a kimérési díjat befizette, s ennek ellenére a tulajdonjogát az ingatlan-nyilvántartásba nem jegyezték be. Úgy ítéli meg, hogy az eljárás elhúzódása miatt veszteség is éri, mert a földkimérése céljából befizetett pénzösszeg 50 %-ának visszatérítési lehetőségétől is elesik, továbbá hogy sérült tulajdonhoz való joga is. A Földhivatalnak ennek ellenére nem mert szólni, bár az általa vélt mulasztás rajta kívül több személyt is hátrányosan érint, ezért az országgyűlési biztos vizsgálatát kéri.
	A Földhivatal vezetőjének 2000. július 3. napján rövid úton adott tájékoztatása szerint az említett ingatlan tulajdonjogának ingatlan-nyilvántartási bejegyzése - bejegyzésre alkalmas okirat hiányában - még nem történt meg. 

A jogszabályi háttér és a vizsgálat megállapításai
	A részaránytulajdonnak megfelelő föld helyrajzi számmal történő összekapcsolásának - azaz a földkiadási eljárásnak - alapvető szabályait a Földrendező és a Földkiadó Bizottságokról szóló 1993. évi II. törvény (Tv.) határozza meg.
	A Tv. 7. §-ának (4) bekezdése egyebek mellett azt rendeli, hogy "Az (1)-(2) bekezdések szerinti földrészlet a teljesíthető földkiadási kérelmet benyújtó részarány-földtulajdonosok, illetőleg az egyezséggel vagy a sorsolással megállapított tulajdonosok közös tulajdonába kerül. A földrészlet közös tulajdonba és birtokba adásáról a földkiadó bizottság ingatlan-nyilvántartási bejegyzésre alkalmas határozatot hoz."
	Az idézett törvényhely szerint a Földkiadó Bizottságnak egyebek mellett feladata volt, hogy ingatlan-nyilvántartási bejegyzésre alkalmas határozatot hozzon.
	A vizsgálat feltárta, hogy a Földkiadó Bizottság 49/1993. számú és 1993. október 6-án kelt, - panaszosnak földkiadást teljesítő - határozata ingatlan-nyilvántartási bejegyzésre nem alkalmas, valamint hogy panaszos a hibás határozatot fellebbezéssel nem támadta meg, pedig megtehette volna, továbbá hogy panaszos állításától eltérően a Földhivatal nem sértette panaszos egyetlen alkotmányos jogát sem, sőt, éppen ellenkezőleg a bejegyzésre nem alkalmas földkiadó bizottsági határozatnak az FVM Borsod-Abaúj-Zemplén Megyei Földművelésügyi Hivatalához (FM Hivatal) történő áttételével éppen panaszos alkotmányos jogai érvényesítését segítette elő.
	A vizsgálat megállapította, hogy az idézett törvényi rendelkezés megtartásának elmulasztásával a Földkiadó Bizottság sértette meg a jogbiztonság alkotmányos elvét, miáltal sérült panaszos tulajdonhoz való joga is. Az így előidézett visszásságot a Földkiadó Bizottság, megszűnéséig - 1996. december 31. napjáig - nem szüntette meg.
	A vizsgálat hivatkozik arra, hogy a Tv. 9/B. § (1) bekezdése szerint: "Ha a földkiadó bizottság a feladatainak végrehajtását a 9/A. § (1) bekezdésében, valamint (3) bekezdésének a) pontjában, továbbá a (4) bekezdésében meghatározott határidőig sem fejezi be, vagy a közgyűlés még ezt megelőzően megállapítja megszűnését, a földkiadó bizottság a még jogerős határozattal le nem zárt, folyamatban levő földkiadási ügyeket átteszi az FM hivatalhoz."
	A (2) bekezdés úgy szól, hogy: "Az FM hivatal az (1) bekezdés rendelkezései alapján a hozzá áttett ügyekben a 4/B. § (5) bekezdésének szabályai szerint jár el."
	A (3) bekezdés egyebek mellett úgy rendelkezik, hogy: "A földkiadó bizottság az eljárása során keletkezett iratokat a megszűnésétől számított 15 napon belül köteles áttenni az FM hivatalhoz."
	A (4) bekezdés szerint: "A földkiadás során az FM hivatal az államigazgatási eljárás általános szabályairól szóló 1957. évi IV. törvény szabályai szerint jár el." Az 1957. évi IV. törvény (Áe.) 15. §-a szerint az ügyintézési határidő 30 nap. 
	A vizsgálat feltárta, hogy e határidő megtartását az FM Hivatal elmulasztotta. Ugyanis az FM Hivatal a bejegyzésre nem alkalmas földkiadó bizottsági okiratot határozatával, a földhivatal által eszközölt áttételt követően sem pótolta a Tv. 12/B. § (1) bekezdésének szabályai szerint. 
	A rendelkezésre álló iratok alapján megállapítható volt, hogy az FM Hivatal - panaszos földkiadási ügyét az Áe. szerinti érdemi határozat meghozatalára nyitva álló határidő alatt nem intézte el - a földkiadó bizottság megszűnését követően hozzá áttett ügyben az ügyintézésre nyitva álló határidőben - 1997. II. 15. napjáig - ingatlan-nyilvántartási bejegyzésre alkalmas határozatot nem hozott.
	A vizsgálat hivatkozik arra, hogy az Alkotmánybíróság a 72/1995. (XII. 15.) ÁB. számú határozatának indokolásában elvi éllel szögezte le: "Az Alkotmány 2. § (1) bekezdésében meghatározott jogállam fogalmának egyik feltétlen ismérve a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás - adott esetben: az államigazgatás és az önkormányzat döntési feladat- és hatáskörébe tartozó ügy törvényi szabályozás szerinti elintézésének időtartama - előre kiszámítható legyen. 
	Az ügyfél közigazgatási határozathozatalra vonatkozó joga nem tehető függővé attól, hogy a közigazgatási szerv milyen időpontban hajlandó dönteni a hatáskörébe utalt ügyben. A közigazgatásnak ugyanis alkotmányos kötelessége, hogy hatáskörét gyakorolja, azaz illetékességi területén a hatáskörébe utalt ügyben az erre megszabott idő alatt érdemi döntést hozzon. Az ügyfélnek ugyanakkor alapvető érdeke fűződik e döntés mielőbbi meghozatalához."
	A vizsgálat megállapította, hogy mivel az FM Hivatal - a Földkiadó Bizottság mulasztását nem pótolta, a hozzá áttett ügyet nem intézte el - a rendelkezésére álló 30 napos ügyintézési határidőt figyelmen kívül hagyva, az ügyintézési határidőt jelentősen túllépte - megsértette az Alkotmány 2. § (1) bekezdésében foglalt - "A Magyar Köztársaság független, demokratikus jogállam" - rendelkezéséből folyó jogbiztonság alkotmányos elvét. Ez az eljárás ugyanakkor sérti a panaszos Alkotmányban rögzített tulajdonhoz való jogát (Alkotmány 13. § (1) bekezdés) is, mert panaszost mint részaránytulajdonost gátolja abban, hogy részaránytulajdonának megfelelő aranykorona értékű  termőföldre, tulajdonjogát az ingatlan-nyilvántartásban feltüntessék. Ezért a Hivatal mulasztása a felhívott alkotmányos jogokkal összefüggésben visszásságot idézett elő.
	Az ügyintézési határidő elmulasztásáért felelős köztisztviselő felelősségre vonásának kezdeményezésétől azonban eltekintek, mivel hogy a mulasztás elkövetése óta már több mint három év eltelt. 

A vizsgálat tájékoztatásul rámutat arra, hogy a Tv. 5/A. § (2) bekezdése szerint: "Ha a tulajdonos kötelezettséget vállal arra, hogy az e törvény alapján kiadott földjét öt évig nem idegeníti el, továbbá nem vonja ki a mezőgazdasági termelésből - kivéve, ha az mezőgazdasági termeléssel összefüggő célból történik - a részére kiadott föld önálló ingatlanná alakításával kapcsolatos költségeit az állami költségvetés terhére részben vissza kell téríteni."
	A (3) bekezdés szerint: "A költségtérítés mértéke a költség 50%-a, de legfeljebb 

 a) 5 ha-ig	 1 800 Ft/ha 	
 b) 5-10 ha-ig	 9 000 Ft és 5 ha felett 1 200 
 Ft/ha. 	
 c) 10 ha felett	 15 000 Ft és 10 ha felett 1 000 
 Ft/ha   lehet 	

A 28/1994. (III. 2.) Korm. rendelet 1. § (2) bekezdése szerint: "A visszaigénylési kérelmet a kiadott földre vonatkozó tulajdonjog ingatlan-nyilvántartási bejegyzéséről szóló földhivatali határozat kézhezvételétől számított 60 napon belül írásban kell benyújtani a föld fekvése szerint illetékes megyei földművelésügyi hivatalhoz (a továbbiakban: FM Hivatal). Az említett határidőt az e rendelet hatálybalépésének napjától kell számítani, ha a földhivatali határozat kézhezvétele azt megelőzően történt."
	A (3) bekezdés azt rendeli, hogy "A visszaigénylési kérelemnek tartalmaznia kell a tulajdonos személyi adatait (név, leánykori név, névváltozást megelőző név, születési hely, idő, anyja neve), lakcímét és nyilatkozatát, amelyben vállalja, hogy azt a földet, amelynek önálló ingatlanná alakításával kapcsolatos költségeit részben visszaigényli a földkiadási határozat keltétől számított öt évig nem idegeníti el, nem vonja ki a mezőgazdasági termelésből és hozzájárul e kötelezettségvállalás tényének az ingatlan-nyilvántartásba történő bejegyzéséhez. A kérelemhez csatolni kell az abban megjelölt földrészlet(ek)re vonatkozó tulajdonjog ingatlan-nyilvántartási bejegyzésével kapcsolatos földhivatali határozat, valamint a költségek igazolására vonatkozó számla másolatát." 
	A 2. § (1) bekezdése előírja, hogy: "Az FM Hivatal a visszaigénylési kérelem benyújtásától számított 30 napon belül határozatban állapítja meg a költségtérítés összegét és intézkedik a tulajdonos kötelezettségvállalásának az ingatlan-nyilvántartásba történő bejegyzése iránt."
	A (2) bekezdés szerint: "A határozatot az FM Hivatal közli a tulajdonossal és az ingatlan fekvése szerint illetékes földhivatallal."
	A (3) bekezdés azt rendeli, hogy: "Az FM Hivatal a költségtérítés összegét a határozat jogerőre emelkedésétől számított 20 napon belül fizeti ki a tulajdonos részére."
 
Kezdeményezés
	Az alkotmányos jogokkal összefüggő visszásság megszüntetése érdekében az 1993. évi LIX. törvény 21. § (1), (2), (3) bekezdésére hivatkozással - kezdeményezem hivatalvezetőnél, hogy a  Borsod-Abaúj-Zemplén Megyei FM Hivatal, a folyamatban lévő földkiadási ügyben - a Földkiadó Bizottság, valamint saját mulasztását pótolja azáltal, hogy - haladéktalanul hozzon ingatlan-nyilvántartási bejegyzésre alkalmas határozatot; és kérem, hogy kezdeményezésem tekintetében kialakított érdemi állásfoglalásáról, illetve megtett intézkedéséről kezdeményezésem kézhezvételétől számított 30 napon belül tájékoztatni szíveskedjék, valamint hogy a bejegyzésre alkalmas okirat egy példányát részemre küldje meg.
	Jelentésem egy példányának megküldésével Panaszost, a Földhivatalt, valamint az FM Hivatal vezetőjét is tájékoztattam.

Budapest, 2000. július 24.

Gönczöl Katalin